Kontantlose Sassa-kitsbanke in Limpopo bekendgestelDie Suid-Afrikaanse Poskantoor se nuwe kontantlose kitsbank in Ga Molepo, Polokwane (Foto verskaf/ANA) Die Suid-Afrikaanse Poskantoor het ŉ nuwe kontantlose kitsbank Vrydag in Ga Molepo, Polokwane in Limpopo, bekendgestel. “Die kontantlose kitsbank bied verligting aan huidige betaalpunte (poskantoortakke, kitsbanke en handelaars) en vergroot die getal Sassa [Suid-Afrikaanse Agentskap vir Maatskaplike Sekerheid]-betaalpunte ,” het Colleen Makhubele, woordvoerder van Sapo, in ŉ verklaring gesê. “Dit ondersteun dus ook die regering se vereistes wat sosiale distansiëring te midde van die Covid-19-pandemie betref.” John Mpe, burgemeester van die Capricorn-munisipaliteit, het gesê die nuwe stelsel stimuleer plaaslike ekonomiese aktiwiteit, omdat begunstigdes hul toelaes plaaslik by handelaars kan spandeer en begunstigdes “rek die randwaarde van hul toelaag” omdat hulle nie meer iewers heen hoef te reis om die toelaes te ontvang nie. Polokwane is die eerste plek waar dié diens beskikbaar is. “Ons is trots op die voordele wat die kontantlose kitsbank aan die mees kwesbare inwoners bied omdat hulle nie meer hoef te reis nie en dat ŉ bykomende kanaal beskikbaar gestel word aan Sassa-begunstigdes,” het Mpe gesê. Die poskantoor voer aan die stelsel help ook om die verspreiding van Covid-19 te beperk omdat lang rye nie meer hoef te vorm vir die uitbetaling van toelaes nie. Die kitsbank reik ŉ geskenkbewys uit wat die begunstigde by ŉ plaaslike handelaar, insluitend informele winkels, kan verruil vir kontant of goedere. Die poskantoor is van voornemens om 10 000 kontantlose kitsbanke reg oor Suid-Afrika te installeer. “Een van die belangrikste doelwitte van die poskantoor is om finansiële dienste na die mense toe te bring,” het Makhubele bygevoeg. Handelaars wat graag ŉ kontantlose kitsbank wil installeer, kan die poskantoor per e-pos kontak by [email protected] vir meer inligting.